**Pohjois-Kymen sairaalan päivystyksen hoitajapulaan ja potilasturvallisuuden vaarantumiseen voidaan vaikuttaa henkilöstörakenteilla**

Pohjois-Kymen sairaalan päivystys on kärsinyt hoitajapulasta jo pitkään. Kouvolan Super ammattiosasto 708:n mielestä hoitajapulaan, potilasturvallisuuden vaarantumiseen, kasvaviin terveydenhuollon kustannuksiin ja ikääntyvän väestön hoidon tarpeeseen päivystyksessä voidaan vaikuttaa potilaiden tarpeesta lähtevällä henkilöstörakenteella.

Kymsoten alueella sosiaali- ja terveydenhuollon palvelujen tarve on suuri. Päivystyksessä hoidetaan yhä monisairaampia iäkkäitä. Heidän hyvä hoitonsa edellyttää välitöntä hoitoa ja huolenpitoa, jotta turhilta ja kalliilta osastosiirroilta, sekä komplikaatioilta, kuten painehaavoilta ja kaatumisilta vältytään.

Lähihoitajatutkinto antaa hyvät valmiudet ja pätevyyden työllistyä päivystykseen ja akuuttihoitoon. Lähihoitajien työssä korostuu peruselintoimintojen tarkkailu, voinnin seuranta, hoidon tarpeen arviointi sekä perustarpeista huolehtiminen. Sosiaali- ja terveydenhuollon ammattihenkilöinä lähihoitajat osaavat vastata päivystyspotilaiden moninaisiin sosiaalihuollon ongelmiin.

Lähihoitajan palkkakustannukset ovat noin 15 % pienemmät kuin sairaanhoitajan. On arvioitu, että sairaanhoitajan kustannukset saattavat olla vieläkin korkeammat, koska osa työajasta kuluu kirjallisiin töihin ja vaativamman lääkehoidon toteutukseen. Tämä aika on pois muilta potilaita. Päivystykseen joutuminen ja odottaminen pitkiä aikoja ilman apua ja valvontaa on rasite ja riski altistua komplikaatioille sekä osastohoitoon.

Terveydenhuollon ammattihenkilöiden ammatillisesta koulutuksesta ja pätevyydestä säädetään laeissa ja asetuksessa. Säädöksissä on vähän terveydenhuollon ammattihenkilöiden, kuten lähi- ja sairaanhoitajien välistä työnjakoa rajoittavia säädöksiä. Lähtökohtana on, että työntekijät toimivat koulutuksensa, osaamisensa ja työkokemuksensa mukaisissa tehtävissä. Ao 708:n mielestä henkilöstörakenteen, sekä työn- ja tehtävien jaon lähtökohtana on oltava potilaiden tarpeet, eikä työkulttuuriin tai suoritettuun tutkintoon liittyvät esteet.

Kannanotolla vaikutamme siihen, että tulevina vuosina laadukkaista, potilasturvallisista ja kustannustehokkaista palveluista on vastaamassa ammattitaitoinen hoitohenkilöstö. Lähihoitajien osaaminen on otettava käyttöön Pohjois-Kymen sairaalan päivystyksessä helpottamaan hoitajapulaa ja ehkäisemään potilasturvallisuuden vaarantumista. Tulevassa sote uudistuksessa terveydenhuollon ammattihenkilöt ovat keskeinen voimavara ja menestystekijä, joiden hyvinvoinnista ja riittävyydestä on huolehdittava.

SuPer ammattiosasto 708

Puheenjohtaja Tuomas Andersson

pääluottamusmies Hannele Nupponen